Khadaver

Khadaver je slovenská kapela hrajúca žáner elektro industriálny metal. V roku 2006 ju v meste Prešov založil gitarista Nihil Nix. Pred svojim rozpadom v roku 2016 stihla kapela nahrať 2 plnohodnotné albumy. Ich najvýznamnejšie vystúpenia boli na festivale Ťažká Voda Metal Fest, kde hrali ako predkapela pre nemeckú thrash metalovú kapelu Kreator a vystúpenia na Dobrom Festivale 2011 a 2013. Khadaver sa takisto zúčastnili celoslovenskej súťaže Wacken Metal Battle o účasť na metalovom festivale Wacken Open Air. V roku 2013 skončili v semifinále na štvrtom mieste a v roku 2014 vo finále na piatom mieste. Recenzie a rozhovory s kapelou boli uverejnené v známych periodikách akými sú SPARK Rock Magazine, Rock Planet, Šrotowisko, PAŘÁT a Prešovský Korzár. V roku 2021 Nihil Nix obnovil Khadaver ako sólový projekt.

História kapely

Začiatky a prvé demo (20062008) 
Koncom roka 2005 gitarista Nihil Nix uverejnil v rôznych hudobných fórach a v hudobninách inzerát, v ktorom zháňal spoluhráčov na založenie projektu v štýle kapiel ako Dope Stars Inc., The Kovenant a Deathstars. Ozval sa mu bubeník Necrocyklo, s ktorým sa zbežne poznal skrz iné prešovské metalové kapely. Začiatkom roka 2006 táto dvojica začala skúšať prvé piesne.

Po niekoľkých týždňoch Nihil Nix požiadal ich spoločného známeho s pseudonymom Hu-Zhvak, aby sa do kapely pridal na poste basgitaristu. Ako posledný bol prijatý vokalista Nekro Mantikk. Prvý koncert kapely, ešte pod názvom Mainframe Cadaver, sa odohral 31. októbra 2006 v známom prešovskom metalovom klube Ester na akcii GHOST #4 po boku kapiel The Search (Prešov) a Transmission (Poľsko).

Počas roka 2007 kapela, už pod návzom Khadaver, pracovala na nových skladbách a chystala sa nahrať svoje prvé demo. K tomu však nedošlo a navyše koncom roka 2007 bubeník Necrocyklo kvôli nezhodám a nedostatku času z jeho strany odišiel preč.

V roku 2008 kapela na vlastné náklady nahrala a vydala demo s názvom Beta Version. Za toto demo získala od holandského metalového webzinu Alternate Zone hodnotenie TOP DEMO. Počas roka 2009 kapela za účelom propagácie aktívne koncertovala v rámci Slovenska.

Personálne zmeny a druhé demo (20102011) 
Začiatkom roka 2010 Khadaver ohlásili nahrávanie druhého dema. Kapela opísala novú tvorbu ako vyspelejšiu a gitarovejšiu než na prvom deme. V marci 2010 kapelu opustil basgitarista Hu-Zhvak. Onedlho na to predstavili Khadaver na jeho pozíciu novú náhradu - Syonix Khalt. V obmenenej zostave kapela vydala v septembri 2010 demo GOD-RW. Demo bolo v MP3 forme prístupné na stiahnutie priamo z webovej stránky kapely. Okrem dvoch nových piesni a jednej prerobenej z dema Beta Version sa na deme objavili aj remixy titulnej sklady od kapiel Terminal State (Prešov), T3chnophob1a (Taliansko) a Blood (Španielsko).

Zhruba mesiac po vydaní dema odišiel aj vokalista Nekro Mantikk. V kapele tak z pôvodnej zostavy ostal už len Nihil Nix, spolu so Syonix Khaltom. Po krátkom zvažovaní sa obaja členovia zhodli na tom, že Syonix Khalt bude okrem basgitaristu aj vokalistom.

Rok 2011 priniesol aj prvé koncerty v zahraničí - Khadaver si zahrali po boku kapiel Minority Sound a sun.has.cancer v Plzni a v Prahe. Kvôli týmto koncertom kapela regrutovala na živé vystúpenia gitaristu s prezývkou Cyanide Dreth, ktorý sa neskôr stal právoplatným členom kapely. V tom istom roku Khadaver začali nahrávať svoj prvý plnohodnotný album s pracovným názvom Opus Novum.

New World Disorder (20122014) 
Začiatkom roka 2012 kapela odohrala dva koncerty ako predkapela pre švédsku melodic black metalovú kapelu Netherbird.

Po roku nahrávania Khadaver pod licencou Creative Commons vydali 14. augusta 2012 svoj debutový album s názvom New World Disorder. K titulnej skladbe kapela s pomocou režiséra Michala „Kunesa“ Kováča natočila videoklip, ktorý má k dnešnému dňu na webe Youtube cez 35 tisíc zhliadnutí. Koncom roka 2012 sa ku kapele po piatich rokoch pridal aj živý bubeník s pseudonymom Luxin Tenebris.

V roku 2013 kapela aktívne koncertovala v kluboch a na rôznych festivaloch v rámci Slovenska. Za najvýznamnejšie vystúpenia sa považuje semifinále súťaže Wacken Metal Battle, festival Ťažká Voda Metal Fest ako predkapela nemeckej thrash metalovej kapely Kreator a vystúpenie na prešovskom Dobrom festivale. Na jeseň 2013 kapela vydala videoklip k skladbe 21st Century Antichrist, kde uverejnila zábery práve zo spomínaných koncertov a festivalov.

V roku 2014 po neúspešnom finále v sútaži Wacken Metal Battle z kapely v máji odchádza basgitarista Syonix Khalt. Krátko na to ho nasleduje aj Cyanide Dreth. Khadaver tak ostali ako dvojica Nihil Nix a Luxin Tenebris. V auguste 2014 sa ku kapele pridal gitarista Feral Inferis. Po neúspešnom hľadaní vokalistu sa nakoniec tejto pozície ujal Nihil Nix. V trojčlennej zostave Khadaver začali pracovať na druhom plnohodnotnom albume.

Exstinctio Mundi a koniec kapely (20152016) 
V roku 2015 Khadaver oznámili, že začali nahrávať druhý album. O procese nahrávania albumu v prakticky novej zostave sa Nihil Nix vyjadril: „Keď som začal skladať, myslel som na to, aby sme sa dostali ďalej za žáner, v ktorom sme sa možno aj vlastnou vinou uzamkli. Povedal som si, prečo by sme sa mali obmedzovať nejakou šablónou. Chceli sme rozšíriť hudobné spektrum, ale celkovo sme sa snažili nevnímať to, či to znie ako elektrometal, alebo ako death metal, alebo čo. Chceli sme, aby to skrátka znelo dobre.“ Album Exstinctio Mundi vydali Khadaver 9. novembra 2015 opäť na vlastné náklady, avšak kapela podpísala zmluvu na propagáciu s nemeckou agentúrou SureShotWorx. Na albume počuť väčší dôraz na gitarovú tvorbu, elektronika ustupuje do úzadia na úkor orchestrálnych pasáži. V rámci propagácie albumu kapela vydala tri videoklipy: Zeroborn, Gods-RW a Episteme Finite.

V rokoch 2015 a 2016 mala kapela niekoľko koncertov na Slovensku a takisto aj jeden v Poľsku, ako predkapela ruskej elektro metalovej kapely Satarial. V marci 2016 Khadaver oznámili, že vystúpia na rumunskom festivale Metalhead Meeting. Ani nie mesiac po tomto oznámení oznámil Nihil Nix, že kapela ukončuje svoju činnosť. Ako dôvod uviedol nezáujem vydavateľstiev a médií o kapelu, problémy s bookingom koncertov a celkovú situáciu na slovenskej a svetovej metalovej scéne.

Po rozpade 
Bývalí členovia Khadaver Luxin Tenebris a Feral Inferis po rozpade založili novú kapelu s názvom Etterna. Nihil Nix sa ešte v roku 2016 stal členom black metalovej kapely Iria.

Obnovenie činnosti (2021) 
V máji 2021 Nihil Nix v rozhovore pre webzin Tronizer oznámil, že obnovuje činnosť Khadaver ako sólového projektu a pripravuje nový album. V tom isto mesiaci vychádza kompilácia DMZ: Demos & Rarities, ktorá obsahuje prvé dve dema Beta Version a GOD-RW, audio nahrávku zo skúšobne z roku 2006 a inštrumentálne demoverzie piesni, z ktorých neskôr vznikli skladby na albumy New World Disorder a Exstinctio Mundi. V decembri 2021 Nihil Nix uviedol pod značkou Khadaver nový singel s názvom Re:Animate.

Diskografia 
Štúdiové albumy
 Exstinctio Mundi (2015) - samovydanie
 New World Disorder (2012) - samovydanie

Demo nahrávky
 GOD-RW (2010) - samovydanie
 Beta Version (2008) - samovydanie

Videoklipy
 Re:Animate (2021)
Episteme Finite (2016)
 Gods-RW (2015)
 Zeroborn (2015)
 21st Century Antichrist (2013)
 New World Disorder (2012)

Referencie

Externé odkazy 
 Bandcamp

Slovenské heavymetalové hudobné skupiny
Hudobné skupiny z 2006